ऑफिस और पार्टी का परफ्यूम एक जैसा नहीं; एक शीशी में होती 100 खुशबू
What should you keep in mind while applying perfume and how should you apply it किसी भी अच्छे परफ्यूम में तीन नोट्स होते हैं। टॉप नोट्स, मिडिल नोट्स और बेस नोट्स। इन्हें समझना बहुत आसान है।
सोचिए, अगर आप हरे-भरे पेड़ों, लाल पीले फूलों, कलकल गिरते झरने वाली जगह पर पहुंच जाएं और हवा में खुशबू हो तो उस जगह का आनंद दोगुना हो जाएगा। लेकिन अगर वहां बहने वाली हवा में तेज दुर्गंध हो, तो क्या आप वहां ठहर पाएंगे?
खुशबू किसी भी चीज को बनाने-बिगाड़ने में अहम भूमिका निभाती है फिर चाहे वह पर्सनैलिटी ही क्यों न हो। इसीलिए, परफ्यूम, इत्र और डिओ जैसी चीजों के बारे में जानना और उन्हें सही से इस्तेमाल करना आना बेहद जरूरी है।
आइए, आज हम फैशन, ग्रूमिंग और साथ ही परफ्यूम का इस्तेमाल करने से जुड़ी सभी बातें बताते हैं, ताकि ‘आप आए, बहार आई’ वाला कॉम्प्लिमेंट आपको भी मिल सके।
डियोड्रेंट लगाने से परफ्यूम का काम नहीं चलता
परफ्यूम के बारे में जानने से पहले एक बात समझ लें कि परफ्यूम और डियोड्रेंट एक ही चीज नहीं हैं। डियोड्रेंट या बॉडीस्प्रे इस्तेमाल करने का अर्थ यह नहीं कि आपका परफ्यूम का काम हो गया। वहीं, परफ्यूम भी डियोड्रेंट की जगह नहीं ले सकता। डियोड्रेंट का अर्थ दुर्गंधनाशक होता है। इसका काम आपके शरीर की दुर्गंध को मारना है। डियो में मौजूद केमिकल इसी काम के लिए होते हैं।
जबकि परफ्यूम आपको महकाता है। आसानी से समझें तो नहाते समय साबुन शरीर की दुर्गंध मारता है। डियो यही काम दिन भर करता है। हम कभी यह नहीं कहते कि साबुन लगाया है तो परफ्यूम नहीं लगाएंगे। यही बात बॉडी स्प्रे और परफ्यूम पर भी लागू होती है। दोनों एक साथ लगाए जा सकते हैं।
भारत के उमस भरे गर्म मौसम में डियो या बॉडी स्प्रे आपके शरीर से निकलने वाले पसीने की बदबू को मारने में मदद करते हैं। अगर पसीना ज्यादा आता है, तो स्प्रे की जगह रोलऑन स्टिक का इस्तेमाल करें। पसीने की दुर्गंध को रोकने में रोलऑन स्प्रे से ज्यादा कारगर होता है। इसके अलावा, बेहद तेज महक वाले डियो की जगह ज्यादा देर तक टिकने वाला डियो इस्तेमाल करें।
परफ्यूम को समझने से पहले उसके नोट्स को समझना जरूरी
किसी भी अच्छे परफ्यूम में तीन नोट्स होते हैं। टॉप नोट्स, मिडिल नोट्स और बेस नोट्स। इन्हें समझना बहुत आसान है। बोतल से स्प्रे करते ही, सबसे पहले जो महक आती है, वो टॉप नोट्स से बनती है। कुछ समय में टॉप नोट्स गायब हो जाते हैं। इसके बाद जो महक सबसे ज्यादा देर तक बनी रहती है, उसे मिडिल नोट्स कहते हैं।
अगर कोई आपके परफ्यूम की तारीफ करे, तो मुमकिन है कि ये तारीफ मिडिल नोट्स की वजह से है। आखिर में बेस नोट्स बचते हैं, जो महक के पूरी तरह उड़ जाने पर भी रहते हैं। इसलिए परफ्यूम खरीदते समय थोड़ी रिसर्च करें और बोतल खोलने के साथ आने वाली महक के आधार पर ही फैसला न करें।
कुल 4 तरीके की सुगंध समझ सकते हैं हम-आप
बचपन में हमने पढ़ा है कि दुनिया के सारे रंग तीन रंगों से मिलकर बने हैं। इन्हीं रंगों को आपस में कम-ज्यादा मिलाने से तमाम शेड्स बनते हैं। इसी तरह सुगंध को भी हम कुल चार फैमिली में बांट सकते हैं। फ्लोरल, फ्रेश, वुडी और ओरिएंटल नाम की इन चार सुगंधों के कॉम्बिनेशन से 10-15 तरह की मूल फ्रेगरेंस बनती हैं।
इन्हें समझ लें, तो जान जाएंगे कि कौन-सा परफ्यूम आप पर अच्छा लगेगा और किस मौके पर किस तरह का परफ्यूम लगाना चाहिए।
फ्लोरल फैमिली: बसंत से गर्मियों के मौसम तक आए काम
इसमें मुख्य रूप से फूलों की महक शामिल होती है। इसके अलावा कुछ फलों की महक भी इसमें आती है। फ्लोरल परफ्यूम बसंत से लेकर गर्मियों के मौसम में अच्छे लगते हैं। मुख्य रूप से फ्लोरल परफ्यूम महिलाओं के लिए बनाए जाते हैं। इस फ्लोरल फैमिली को तीन हिस्सों में बांटा जा सकता है।
फ्रूटी: इसमें आड़ू, नाशपाती और सेब जैसे मीठे फलों की महक आती है।
फ्लोरल: इसमें गुलाब, मोगरा, चमेली जैसे फूलों की महक आती है।
फ्लोरल ओरिएंटल: इसमें इन फूलों की महक के साथ हल्की सी मसालों की महक भी होती है।
ओरिएंटल फैमिली: इनकी खुशबू किसी को रिझाने के काम आए
इसे दुर्लभ और महंगी महक की फैमिली माना जाता है। मस्क यानी कस्तूरी, केसर, वनीला, दालचीनी, चॉकलेट जैसी महक वाली इस फैमिली को अक्सर सिडक्शन यानी विपरीत जेंडर को रिझाने वाला माना जाता है। इसके अलावा सर्दियो में ओरिएंटल महक काफी अच्छी फीलिंग देती है।
कन्नौज में बनने वाला इत्र इस मामले में मशहूर है। कई मसालों से बनने वाले शमामा के बारे में कहा जाता है कि इसे सिर्फ सर्दियों में लगाया जाता है और इसे लगाने वाले को खासी गर्माहट मिलती है। ओरिएंटल फैमिली को भी तीन हिस्सों में बांट सकते हैं।
सॉफ्ट ओरिएंटल: इसमें फूलों वाली महक में मस्क, वनीला या सिनेमन यानी दालचीनी जैसे नोट्स मिलाकर हल्की महक तैयार की जाती है।
ओरिएंटल: इसमें सीधे-सीधे मस्क, वनीला या सिनेमन जैसे फ्लेवर होते हैं।
वुडी ओरिएंटल: इसमें ओरिएंटल के साथ लकड़ी से मिलने वाली महक, जैसे चंदन, ऐंबर वगैरह को मिला दिया जाता है।
खबर से जुड़े पोल में अपनी राय देते जाएं
वुड्स फैमिली: रूम फ्रेशनर और अगरबत्तियों वाली महक
जैसा कि नाम से ही पता चलता है। लकड़ी से मिलने वाली चंदन और ऊद जैसी सुगंध को वुड्स फैमिली में रखा जाता है। इस फैमिली की सुगंध काफी तेज होती है और भारतीय बाजार में ज्यादातर रूम फ्रेशनर और अगरबत्तियां इसी फैमिली से मिलेंगी। परफ्यूम बनाने के लिए अक्सर इन्हें बाकी हल्की सुगंध के साथ मिलाया जाता है। वुड्स में भी तीन तरह की महक होती हैं।
वुड्स: इसमें चंदन और ऊद जैसी लकड़ी से मिलने वाली महक होती है।
मॉसी वुड्स: इस तरह की महक में हल्की मिठास और मिट्टी जैसा सोंधापन शामिल होता है। मॉसी वुड्स में माना जाने वाला ऐंबर आपको कई परफ्यूम में इस्तेमाल होते दिखेगा।
ड्राय वुड्स: इसमें सूखी छाल, रेजिन और गोंद जैसी चीजें इस्तेमाल होती हैं। इस तरह की महक में धुंए और मिट्टी की मिली-जुली भीनी महक होती है। ड्राय वुड्स के परफ्यूम में अक्सर लेदर लिखा मिलता है। इसका मतलब पेड़ की छाल से है। इसे चमड़ा न समझें।
फ्रेश: यह खुशबू साबुन के फ्लेवर में होती इस्तेमाल
फ्रेश फैमिली में इसके नाम के हिसाब से ही महक होती हैं। वे चीजें जो ताजा होने पर अच्छी लगती हैं। पानी, सूखी मिट्टी पर ताजी बारिश, हरी पत्तियां, रस से भरे नींबू जैसे खट्टे फल वगैरह। फ्रेश फैमिली को भी चार हिस्सों में बांटा गया है। आपको साबुन की खुशबू में सबसे ज्यादा फ्रेश फैमिली इस्तेमाल होती दिखेगी।
अरोमैटिक: इसमें मिंट और रोजमेरी जैसी हरी-भरी हर्ब को लैवेंडर या किसी वुडी सेंट में मिलाते हैं।
सिट्रस: इसमें नींबू, संतरा और इसी तरह के बाकी खट्टे फलों की ताजगी देने वाली महक होती है।
ग्रीन: इसमें कई तरह की हरी पत्तियां महक के लिए इस्तेमाल होती हैं।
वॉटर: अलग-अलग हिस्सों के समंदर की महक, बारिश की महक इसमें इस्तेमाल होती है। जिन परफ्यूम में एक्वा लिखा रहता है, वे वॉटर फ्लेवर के होते हैं। कन्नौज में मिलने वाला ‘मिट्टी का इत्र’ भी इसी फैमिली का हिस्सा है।
बड़े डिजाइनर परफ्यूम अपनी महक में जितने खास होते हैं, उनके नामों की कहानी भी उतनी ही दिलचस्प होती है।
कब लगाएं कौन-सा परफ्यूम 
हम हर रोज एक तरह से तैयार नहीं होते। सर्दियों और गर्मियों में मौसम के हिसाब से कपड़े पहनते हैं। पार्टी वियर लहंगा या टक्सीडो कितना भी शानदार और महंगा क्यों न हो, उसे पहनकर ऑफिस नहीं जाते। ये सारी बातें परफ्यूम पर भी लागू होती हैं।
परफ्यूम चुनते समय ध्यान में रखने वाली पहली बात मौसम है। तेज पसीने वाली गर्मी में ठंडे पानी की ताजगी देता कोई एक्वा या प्लोरल परफ्यूम बेहतर रहेगा। जबकि सर्दियों में मस्क से लेकर शमामा तक ओरिएंटल फैमिली का कोई भी परफ्यूम आपकी पर्सनालिटी में चार चांद लगाएगा।
परफ्यूम चुनते समय इस बात का भी ध्यान रखें कि आप किस फंक्शन में हिस्सा लेने जा रहे हैं। दिन की शुरुआत है, दफ्तर जाना है, तो खुशबू को एनर्जेटिक होना चाहिए। ऐसे में ऑफिस के लिए हल्की महक वाले सिट्रस, फ्लोरल, फ्रूटी या फ्रेश परफ्यूम अच्छे रहेंगे।
शाम की किसी पार्टी या डिनर के लिए आपका परफ्यूम शालीन खुशबू वाला होना चाहिए। यानी ऐसे मौके पर ऊद, एंबर या मस्क से बना कोई परफ्यूम अच्छा रहेगा।
ऑफिस के लिए परफ्यूम लगाते समय इस बात का खास ध्यान रखें कि आपकी महक दूर-दूर तक न फैले। हो सकता है कि आपके पसंदीदा सेंट की खुशबू किसी को अच्छी न लगती हो, किसी को सिरदर्द दे जाए और उसका बैठना मुश्किल हो जाए। इसी तरह, किसी शोक सभा जैसी जगह पर जाते समय परफ्यूम का इस्तेमाल न करें।
हर महकने वाली बोतल परफ्यूम नहीं होती
बोतल में बंद हर खुशबू सेंट या परफ्यूम नहीं होता। आपकी सेंट की बोतल पर फ्रेंच में परफ्यूम, ‘ओउ दे परफ्यूम’, ‘ओउ दे टॉयलेट’, ‘ओउ दे कोलोन’, ‘ओउ फ्राइच’ और परफ्यूम ऑयल में से कुछ लिखा हो सकता है। आइए इनके मतलब और इस्तेमाल समझ लें।
परफ्यूम: परफ्यूम का अर्थ है सबसे ज्यादा देर तक टिकने वाली महक। इनमें असेंशियल ऑयल की मात्रा 20-30 प्रतिशत तक होती है। जिस वजह से इनकी महक लगाने के 12 घंटे या उससे ज्यादा देर तक टिकी रहती है। ज्यादा ऑयल मौजूद होने का अर्थ यह भी है कि कपड़ों पर इसके निशान बड़ी जल्दी पड़ते हैं।
ओउ डे परफ्यूम: यह 15 से 20 प्रतिशत ऑयल वाले होते हैं। यह 8-10 घंटे तक टिकते हैं। इनकी महक भी परफ्यूम जितनी तेज नहीं होती और सिल्क वगैरह को छोड़कर यह कपड़ों पर दाग भी नहीं छोड़ते। ज्यादातर बड़े ब्रैंड्स में आपको यही मिलेंगे। अगर डेट या डिनर पर जा रहे हैं, तो ये सबसे अच्छा ऑप्शन है।
ओउ डे टॉयलेट: इनमें 5-15 प्रतिशत ऑयल होता है और यह 3-5 घंटे तक टिकते हैं। बाजार में मिलने वाले तमाम परफ्यूम में आपको ओउ डे टॉयलेट की बोतलें सबसे ज्यादा मिलेंगी। कम ऑयल की मात्रा से इसे खराब परफ्यूम मत समझिए। दरअसल यह ‘ओउ डे टॉयलेट’ रोज इस्तेमाल होने वाला परफ्यूम है।
आपको ऑफिस के लिए, रोजमर्रा के कामों के लिए परफ्यूम चाहिए, तो वह ‘ओउ डे टॉयलेट’ होगा। खास मौकों के लिए परफ्यूम या ‘ओउ डे परफ्यूम’ को बचाकर रखिए।
ओउ डे कोलोन: ‘ओउ डे कोलोन’ में ऑयल चार प्रतिशत के करीब होता है। इसका इस्तेमाल ज्यादातर आफ्टर शेव और डिओड्रेंट में होता है। आफ्टर शेव हो या डियोड्रेंट इनका मूल काम आपको महकाना नहीं है। इसलिए इसमें ज्यादा ऑयल की जरूरत नहीं होती। इनमें ढेर सारा अल्कोहल होता है, तो इससे त्वचा जलती भी है। इसीलिए, आपको लगभग सभी कोलोन पुरुषों के लिए, बड़ी बोतलों में, ढेर सारी गैस के साथ मिलते हैं।
ओउ फ्राइच: इसमें और कोलोन में सिर्फ इतना फर्क है कि कोलोन में अल्कोहल होता है और इसमें पानी। इसकी महक एक दो घंटे से ज्यादा नहीं टिकती। आपको टेस्ट करने के लिए कोई महक चाहिए, तो इसका इस्तेमाल किया जा सकता है। इसके अलावा इससे कोई उम्मीद रखना बेमानी होगा।
परफ्यूम ऑयल: परफ्यूम ऑयल को हिंदी में इत्र कहते हैं। पुराने जमाने में लोग इन्हें रुई के फाहों में लगाकर कान के पीछे रख लेते थे। आजकल इत्र रोलऑन में आते हैं। जिन्हें गर्दन, कोहनी या बाजुओं में अंदर की तरफ लगाया जा सकता है और इनकी भीनी-भीनी खुशबू भले ही दूर तक न फैले, लेकिन आपको और आपके करीब आने वाले को अच्छी लगती है।
अच्छे परफ्यूम के लिए बजट क्या होना चाहिए
खुशबू को बोतल में कैद करना एक मुश्किल काम है। किसी अच्छे परफ्यूम में अलग-अलग नोट्स की 100 खुशबुओं का मेल हो सकता है। जाहिर सी बात है कि एक अच्छा परफ्यूम खरीदने में किसी का भी बजट बिगड़ सकता है। ऊपर से अगर आप मौसम और मौकों के हिसाब से चलें, तो कम से कम चार तरह की बोतलें तो खरीदनी पड़ेंगी, तो क्या करें? आइए, हम आपको कुछ काम के टिप्स देते हैं।
किसी भी महक के परफ्यूम से उसका ‘ओउ डे परफ्यूम’ या ‘ओउ डे टॉयलेट’ सस्ता पड़ेगा। इस्तेमाल के हिसाब से इन्हें खरीद सकते हैं। बेहद सस्ते परफ्यूम खरीदने की बजाय चॉकलेट, मस्क, या एंबर जैसे परफ्यूम ऑयल या इत्र के रोलऑन खरीद सकते हैं। ये सस्ते पड़ते हैं और काम भी खूब करते हैं। याद रखिए कि महंगे ब्रैंड में इत्र की कीमत से ज्यादा खर्च विज्ञापन और पैकेजिंग का होता है।
इसके अलावा भारत में कई जगहों पर आपको महंगे परफ्यूम की हूबहू नकल बनाकर देने का दावा करने वाले स्टोर या ब्रैंड भी मिल जाएंगे। इनमें सभी अच्छे नहीं होते, लेकिन कुछ की सुगंध उसी कीमत के बिना ब्रैंड वाले परफ्यूम से बेहतर होती है।
हालांकि, इन ब्रैंड में परफ्यूम कितने घंटे टिकेगा और उसकी वजह से कपड़ों पर दाग पड़ेंगे या नहीं, जैसी बातों का पता लगाना थोड़ा मुश्किल है। आप चाहें, तो शुरुआत में इनके छोटे सैंपल आजमाकर भी देख सकते हैं।
हां, अगर बजट इजाजत दे, तो एक-दो अच्छे परफ्यूम खास मौकों के लिए रखे जा सकते हैं। क्या पता कोई कहे कि ‘खुशबू सी आ रही है इधर जाफरान की, खिड़की खुली है लगता है उनके मकान की।’
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।